# CD-MO

### от Уикипедия, свободната енциклопедия

CD-MO (CD-Magneto-Optical) е вид компактдиск, който позволява многократен презапис на данни с помощта на специално конструирано за този тип дискове устройство. Този формат е създаден през 1988 г. Спецификацията му е описана в стандарта "Orange Book" Part I.

## [редактиране] Структура на диска

За разлика от другите записваеми дискове (CD-R, CD-RW) той позволява презапис и четене на данни до над един милион пъти, без съществена промяна на качеството на диска. За тази цел се използуват както оптични така и магнитни средства. Записващия слой се състои от сплави на редкоземни елементи и метали от групата на желязото. Тази сплав трябва да има определени феромагнитни свойства - висока коерцитивна сила и ниска точка на Кюри. Популярен материал за това е сплавта тербий, желязо, кобалт –TbFeCo.

## [редактиране] Принципи на четене и запис

Записващо-четящата глава на устройството съдържа обектив, който фокусира лазерен лъч в петно с малки размери и намотка, която създава неголямо по интензитет магнитно поле. Записът представлява инвертиране полярността на магнитното поле в състояние ‘0’ или ‘1’ чрез комбинираното въздействие на лазерното лъчение и магнитното поле на бобината. По този начин се създават питовете носещи информация за четящата глава, подобно на питовете при другите методи за запис на CD.

Магнитното поле на бобината само по себе си не може да промени поляритета на магнитния записващ слой, затова мястото първо се загрява от фокусирания върху него лазерен лъч до температура превишаваща точката на Кюри, където коерцитивната сила на магнитния материал значително пада и става възможно слабото поле на бобината да инвертира (преобърне) полярността на намагнитване на материала.

При четене на записаната информация се използува магнито-оптичен ефект на Кер. Падащия върху диска линейно (или кръгово) поляризиран лазерен лъч променя своята равнина на поляризация вследствие взаимодействието си с магнитното поле на поредицата от питове върху диска.

## [редактиране] Някои "За" и "Против"

Този вид дискове комбинират някои предимства на оптичния и магнитен запис: висока плътност на записаната информация, безконтактно четене и по-висока стабилност на записа във времето сравнено с други магнитни и оптични носители и не на последно място - възможност за многократен презапис. Недостатъци: устройството за запис е доста по-сложно, скоростите на запис са ниски: 1х-2х, както и това, че тези дискове не се четат от никое стандартно CD устройство.

Съществуват и други формати използуващи магнито-оптичен принцип на четене и запис, от които си заслужава да споменем най-вече MiniDisc на Sony, но по-общо погледнато всички те не са добили популярността на обикновения CD или CD-R диск.

## [редактиране] Виж също

- CD
- CD-R
- CD-RW
- MiniDisc

Взето от „http://bg.wikipedia.org../../../c/d/-/CD-MO_796d.html“.

Категории: Информационни технологии | Носители на информация

##### Views

- Статия
- Беседа
- Текуща версия

##### Търсене

##### На други езици

- English
- Русский